Alþjóðavæðing kennaramenntunar rædd á fjölþjóðlegri Erasmus + ráðstefnu í Reykjavík Þjóðir heims hafa skuldbundið sig til að veita nemendum menntun sem tryggir að þeir öðlist færni til að efla sjálfbæran lífstíl , alheimsvitund og virðingu fyrir menningarlegri fjölbreytni með Heimsmarkmiðum Sameinuðu þjóðanna . Kennarar framtíðarinnar hafa hér lykilhlutverki að gegna og það er því afar mikilvægt að þeim gefist tækifæri til að læra og fá þjálfun í umhverfi sem styður þau í að víkka sjóndeildarhring sinn og efla fjölmenningarlega færni . Samt sem áður vill kennaramenntun oft verða bundin við landsteinana , og kennaranemar fara ekki í skiptinám eða starfsþjálfun erlendis í sama mæli og aðrir . Jafnvel þótt nemendur í kennaranámi og öðrum menntavísindum séu um 12% allra háskólanema á Íslandi er hlutfall þeirra af þeim sem taka þátt í Erasmus + aðeins um 2% , samkvæmt tölfræðilegum upplýsingum Rannís , landskrifstofu Erasmus + á Íslandi , frá 2017 . Í samstarfi við EDUFI , sem rekur finnsku Erasmus + landskrifstofuna , skipulagði Rannís ráðstefnu í Reykjavík 3. - 5. desember síðastliðinn , sem leiddi saman um það bil 70 þátttakendur – alþjóðafulltrúa , nemendur og kennara – frá ólíkum Evrópulöndum með það markmið að finna sameiginlegar leiðir til að styðja við alþjóðlega reynslu í kennaranámi . Fyrirlesarar á ráðstefnunni komu úr hópi rannsakenda á sviði alþjóðavæðingar , alheimsmenntunar og félagslegs réttlætis sem og nemenda . Hópavinna leiddi í ljós að margar þær hindranir sem verða á vegi kennaranema þegar kemur að námsdvöl erlendis eru sameiginlegar ólíkum löndum . Ræddar voru leiðir til efla þátttöku þeirra í skiptinámi og starfsþjálfun í útlöndum og má þar helst nefna öflugt kynningarstarf meðal ungmenna áður en háskólaganga þeirra hefst , tækifæri til að fara út í skemmri tíma og á sumarnámskeið og að tileinka eitt misseri í námskrá kennaranema dvöl erlendis . Áhersla var lögð á mikilvægi þess að bjóða upp á kennaranám sem er alþjóðlegt í eðli sínu – til dæmis með þátttöku erlendra nemenda og kennara og samvinnu við kennaranema í öðrum löndum með hjálp verkfæra eins og eTwinning . Þannig getur alþjóðavæðing heima fyrir stutt kennara framtíðarinnar við að veita sjálfbæra menntun fyrir alla .